# RETO 1 - Contamos historias da escola

# Presentar o reto

Comezamos agora a contar a vosa historia de algo acontecido no cole. A continuación veredes como ir facendo a historia pasiño a pasiño para non deixar nada atrás. Imos aló!

## Lectura facilitada

Contaremos agora algo que pasou no voso cole.

Veredes como facelo pouco a pouco.

Non vos quedará nada atrás.

Imos aló!

# Imos por partes

No apartado anterior xa recompilastes a información precisa para narrar algo acontecido no cole. Imos ver como redactalo paso a paso.

## Título

Pensade nun título que sexa atractivo e que a xente queira ler. Recordade que aínda que contedes algo que pasara no voso cole, podedes engadir todo tipo de elementos fantasiosos.

## Introdución

Comezaremos coa primeira parte da historia, ou o que é o mesmo, a introdución. Nela situaremos o espazo e o tempo no cal ocorre a vosa historia. Como xa se dixo anteriormente, aínda que sexa algo que pasara no voso cole podedes concretar algo máis o lugar. Usaremos esta parte para presentar os personaxes que formarán parte do que contedes.

## Nó

Este é a parte que pode ser a máis longa da historia, desenvólvea, pois, polo miúdo. Entrade nos detalles e contade todo o que ocorrera nese evento da vosa escola.

## Desenlace

Esta sería a parte final da vosa historia, contando como acabou todo. Normalmente é a solución dun problema, pero, ao ser algo que pasou no voso colexio podedes contar tamén cal foi a vosa opinión do que pasou: se o pasastes ben, se é algo que queirades repetir, ou o que consideredes pertinente.

## Últimos detalles

Como ben sabedes, nas historias e nos libros contan todo seguido e non hai recadros que separan a parte de introdución, nó e desenlace. Isto é algo que fixemos nesta tarefa como un elemento que vos poida axudar a redactar mellor. Polo tanto, sempre tras revisar ben o voso texto, recordade quitarlle eses recadros.

Por suposto, engadirlle algunha foto á vosa historia será algo que enriqueza moito o que contedes, así que, xa sabedes!

## Lectura facilitada

No apartado anterior conseguistes a información.

Con esa información narraremos algo que pasara no cole.

Imos redactalo paso a paso.

## Título

Pensade un bo título.
Ten que facer que a xente queira lelo.
Podedes pór elementos fantasiosos.

## Introdución

A introdución é a primeira parte da historia.

Diremos onde pasa e cando pasa.

Podedes falar dun lugar concreto do cole.

Presentaremos os personaxes da historia.

## Nó

É a parte máis longa da historia.

Fala de máis detalles.

Contade todo o que pasara na historia.

## Desenlace

Esta é a parte final da historia.

Contamos como acabou todo.

Normalmente é a solución a un problema.

Podedes dar a vosa opinión do que pasou.

Tamén como vos sentistes.

## Últimos detalles

Non libros non aparecen recadros.

Aquí os puxemos como axuda para cada parte.

Agora debedes quitalos.

Engadirlle algunha foto ou debuxo.

Isto fará que quede moito mellor.

Non esquezades revisar o que escribistes.

# Resultado final

Chegastes ao final do voso texto; dádelle un revisión a todos os apartados. Uniranse todos os documentos nunha pequena revista e xa tedes o voso reto completado. Parabéns!

## Lectura facilitada

Chegastes ao final do voso texto.

Dádelle un revisión a todos os apartados.

Uniranse todos os documentos nunha pequena revista.

Xa tedes o voso reto completado.

Parabéns!

# Como se avalía o noso reto?

Tede en conta que se vai avaliar como o facedes. Esta rúbrica axudaravos a saber que debedes ter en conta.

## Lectura facilitada

Tede en conta que se vai avaliar

como o facedes.

Esta rúbrica axudaravos a saber

o que debedes ter en conta.

Páxina 29 de 39

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)